pythainlp/thaigov-v2-corpus-22032023 huggingface dataset:
วันอังคารที่ 24 พฤษภาคม 2565
รองนายกรัฐมนตรี “อนุทิน” ร่วมกับประเทศสมาชิก WHO ประชุมสมัชชาอนามัยโลก สมัยที่ 75 กล่าวถ้อยแถลงเรียกร้องทั่วโลกให้ความช่วยเหลือด้านสาธารณสุขแก่ผู้ที่กำลังตกอยู่ในภาวะสงคราม
รองนายกฯ อนุทิน ร่วมกับประเทศสมาชิก WHO ประชุมสมัชชาอนามัยโลก สมัยที่ 75 กล่าวถ้อยแถลงเรียกร้องทั่วโลกให้ความช่วยเหลือด้านสาธารณสุขแก่ผู้ที่กำลังตกอยู่ในภาวะสงคราม ย้ำจุดยืนประเทศไทยร่วมกับประชาคมโลกส่งเสริมการดูแลสุขภาพของผู้คน ไม่ใช่การทำสงคราม
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (23 พ.ค.2565) เวลา 9.00 น. ตามเวลาท้องถิ่น ณ นครเจนีวา สมาพันธรัฐสวิส นายอนุทิน ชาญวีรกูล รองนายกรัฐมนตรีและรมว.สาธารณสุข ได้เข้าร่วมการประชุมสมัชชาอนามัยโลก (World Health Assembly: WHA) สมัยที่ 75 ซึ่งจัดขึ้นที่ ปาเล เด นาซียง (Palais de Nations) ที่ทำการสำนักงานสหประชาชาติ ประจำนครเจนีวา
รองนายกรัฐมนตรีและรมว.สาธารณสุข ได้ร่วมหารือกับผู้แทนจากประเทศสมาชิกองค์การอนามัยโลก(WHO) ทั้ง 194 ประเทศ ภายใต้หัวข้อ “Health for Peace and Peace for Health” ใช้ประโยชน์จากวิทยาศาสตร์ ข้อมูล เทคโนโลยีและนวัตกรรม ฟื้นฟูสุขภาพและการสาธารณสุขจากโลกที่ถูกคุกคามจากความขัดแย้ง ความเหลื่อมล้ำ วิกฤตสภาพภูมิอากาศ และการระบาดใหญ่ของโควิด-19
จากนั้นประมาณ 15.00 น. ตามเวลาท้องถิ่น นายอนุทิน ได้กล่าวถ้อยแถลงต่อที่ประชุมสมัชชาอนามัยโลก โดยย้ำถึงนโยบายสาธารณสุขของประเทศไทยที่ให้ความสำคัญกับการดูแลกด้านสุขภาพประชาชนอย่างเท่าเทียม ด้วยนโยบายหลักประกันสุขภาพถ้วนหน้า (Universal Health Coverage : UHC) ซึ่งได้รับการพิสูจน์แล้วว่าเป็นพื้นฐานที่นำไปสู่สังคมที่สงบสุข ในในช่วงแพร่ระบาดใหญ่ของโควิด19 รัฐบาลไทยให้การเข้าถึงทั้งการตรวจและการรักษา ให้วัคซีนแก่ทุกคนที่อาศัยในประเทศไทย
น.ส.ไตรศุลี กล่าวว่า นายอนุทิน ได้เรียกร้องให้ประเทศสมาชิก WHO ทุกประเทศร่วมกันให้ความช่วยเหลือสนับสนุนด้านสาธารณสุขผู้ที่ตกอยู่ในภาวะสงคราม และให้ความความคุ้มครองเจ้าหน้าที่ด้านการแพทย์ทุกคนที่ทำงานในแนวหน้า ความร่วมมือของทุกประเทศจะเปลี่ยนความทุกข์ร้อนของผู้คนในภาวะสงครามไปสู่ความหวัง การร่วมกันดูแลสุขภาพของประชากรของทุกประเทศต้องอยู่เหนือความขัดแย้งทั้งปวง และประเทศไทยยังคงมุ่งมั่นที่จะทำงานร่วมกับประชาคมโลกในการไปสู่เป้าหมายดังกล่าว
รองนายกรัฐมนตรี กล่าวย้ำในตอนท้ายว่า ประเทศไทยจะร่วมกับทุกประเทศในการส่งเสริมให้ผู้คนมีสุขภาพที่ดี ไม่ใช่การสงคราม เพื่อการอยู่ในโลกแห่งสันติภาพไปด้วยกัน สุขภาพที่ดีของผู้คนเกิดขึ้นในโลกที่มีสันติภาพเท่านั้น เราไม่สามารถมีสิ่งหนึ่งโดยปราศจากอีกสิ่งหนึ่งได้
น.ส.ไตรศุลี กล่าวว่า สมัชชาอนามัยโลก หรือ WHA นี้ ถือเป็นคณะซึ่งประกอบด้วยผู้แทนจากประเทศสมาชิกทั้ง 194 ประเทศ มีอำนาจตัดสินใจระดับนโยบายของ WHO กำหนดวาระด้านสุขภาพและสาธารณสุขที่ประเทศสมาชิกต้องนำไปดำเนินการเพื่อบรรลุเป้าหมายร่วมกัน
วันอังคารที่ 17 สิงหาคม 2564
รัฐมนตรีว่าการกระทรวงยุติธรรม ตรวจเยี่ยม ยาอินไทย ศึกษาแอนโดรกาโฟไลด์เพิ่มทางเลือกใหม่ใช้รักษาผู้ต้องขัง พร้อมขอบคุณที่ช่วยสังคม หลังเตรียมบริจาคยา 1.2 ล้านเม็ดให้กรมราชทัณฑ์
รัฐมนตรีว่าการกระทรวงยุติธรรม ตรวจเยี่ยม ยาอินไทย ศึกษาแอนโดรกาโฟไลด์เพิ่มทางเลือกใหม่ใช้รักษาผู้ต้องขัง พร้อมขอบคุณที่ช่วยสังคม หลังเตรียมบริจาคยา 1.2 ล้านเม็ดให้กรมราชทัณฑ์
นายสมศักดิ์ เทพสุทิน รัฐมนตรีว่าการกระทรวงยุติธรรม เดินทางไปตรวจเยี่ยมชมการผลิตยาฟ้าทะลายโจร รวมถึงรับชมห้องแล็บสายการผลิตบรรจุภัณฑ์ ของบริษัท ยาอินไทย จำกัด จากผู้ผลิตโรงพยาบาลยันฮี โดยมี นพ.สุพจน์ สัมฤทธิวณิชชา กรรมการผู้จัดการบริษัทยาอินไทย พร้อมคณะให้การต้อนรับ โดยนายสมศักดิ์ เปิดเผยว่า ตนตั้งใจอยากมาที่นี่เพื่อดูการผลิตตามขั้นตอนที่ได้มาตรฐาน และตรวจสอบว่าค่าแอนโดรกราโฟไลด์มีอยู่เท่าไหร่ก่อนสกัดเป็นเม็ดยา หลังจากนักโทษทั้งหลายในเรือนจำกลางเชียงใหม่ได้กินยาฟ้าทะลายโจรจากยี่ห้อนี้แล้วหายเป็นปกติซึ่งได้ผลดีเกินคาด โดยตนมองว่าเชื้อโควิด-19 จะอยู่กับประชาชนไปอีกสักระยะ ซึ่งการรอวัคซีนอย่างเดียวอาจทำให้ประชาชนเกิดความกังวล จึงมีทางเลือกใหม่ให้คือพืชสมุนไพรที่เป็นภูมิปัญญาของคนไทย และเพื่อสนับสนุนการแพทย์แผนไทย และยังเป็นการช่วยให้คนที่ยากจนหรือไม่มีโอกาสได้เข้าถึงด้วย อย่างไรก็ตาม ตนอยากให้ประชาชนกินยาฟ้าทะลายโจรแต่พอดีหากไม่มีอาการป่วย หรือหากป่วยโควิด-19 ก็ควรกินให้ครบปริมาณ 180 มิลลิกรัม ต่อวัน คือกินครั้งละ 9 เม็ด วันละ 4 ครั้ง หลังอาหาร เช้า กลางวัน เย็น ติดต่อกันนาน 5 วัน
“ขอขอบคุณบริษัทอินไทย ที่ยินดีช่วยเหลือสังคมและมีน้ำใจในช่วงภาวะวิกฤต ในช่วงเวลาที่กรมราชทัณฑ์ต้องการยาฟ้าทะลายโจรเพื่อใช้รักษาอาการโควิดแก่ผู้ต้องขัง เรายืนยันว่าจะนำยาไปแจกจ่ายให้เกิดประโยชน์สูงสุด และจะส่งมอบยาอย่างเป็นทางการให้กรมราชทัณฑ์ จำนวน 20,000 กระปุก หรือ 1.2 ล้านเม็ด ในวันพรุ่งนี้ เวลา 09.00 น.” นายสมศักดิ์ กล่าว
วันพุธที่ 30 มิถุนายน 2564
สรรพากรมอบทูตภาษีทั่วประเทศช่วยแนะนำผู้ประกอบการทั้งออนไลน์ออฟไลน์ยื่นแบบฯ และชำระภาษีให้ถูกต้อง
กรมสรรพากรได้มอบหมายให้ทูตภาษี (Tax Ambassador) ที่ประจำอยู่สำนักงานสรรพากรทั่วประเทศพร้อมให้คำปรึกษาแก่ผู้เสียภาษีและประชาชนเพื่อให้ยื่นแบบฯ และชำระภาษีทุกประเภทให้ถูกต้องเพื่อประโยชน์ของผู้เสียภาษีในระยะยาว
ตามที่มีข่าวผู้ค้าออนไลน์ได้โพสต์ในสื่อโซเชียลมีเดียว่าได้รับหนังสือแจ้งจากสรรพากรให้มายื่นภาษีเมื่อมีรายได้ถึงเกณฑ์ที่กำหนดนั้น กรมสรรพากรได้มอบหมายให้ทูตภาษี (Tax Ambassador) ที่ประจำอยู่สำนักงานสรรพากรทั่วประเทศพร้อมให้คำปรึกษาแก่ผู้เสียภาษีและประชาชนเพื่อให้ยื่นแบบฯ และชำระภาษีทุกประเภทให้ถูกต้องเพื่อประโยชน์ของผู้เสียภาษีในระยะยาว
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “การที่กรมสรรพากรได้ดำเนินการส่งหนังสือแจ้งเตือนถึงผู้เสียภาษีมีวัตถุประสงค์เพื่อให้ผู้มีรายได้ถึงเกณฑ์แต่ยังไม่ได้ยื่นแบบแสดงรายการภาษีได้ทราบว่า มีหน้าที่ต้องยื่นแบบฯ เมื่อมีรายได้ต่อปีถึงเกณฑ์ขั้นต่ำตามที่กฎหมาย จะได้ไม่ต้องเสียค่าปรับและเงินเพิ่ม เพราะตามหลักแล้วผู้ที่มีรายได้จากการค้าขาย ไม่ว่าจะเป็นการขายสินค้าออนไลน์หรือขายสินค้าทั่วไป เมื่อมีรายได้ต่อปีเกิน ๖๐,๐๐๐ บาทขึ้นไป ทุกคนก็จะต้องมีหน้าที่ยื่นแบบฯ และในกรณีที่ไม่ได้ยื่นแบบภายในกำหนดเวลาต้องเสียค่าปรับไม่เกิน ๒,๐๐๐ บาท และเงินเพิ่มอีกร้อยละ ๑.๕ ต่อเดือนของจำนวนภาษีที่ต้องชำระ
นอกจากนี้ กรมสรรพากรไม่ได้มีเป้าหมายในการจัดเก็บภาษีจากผู้ค้าขายเฉพาะรายใดรายหนึ่ง หรือจากโครงการใดโครงการหนึ่ง และไม่ได้มุ่งเก็บภาษีจากผู้ประกอบการที่เข้าร่วมโครงการรัฐแต่อย่างใด และขอยืนยันว่ากรมสรรพากรได้พยายามทำหน้าที่อย่างเต็มที่และไม่ต้องการให้เกิดกรณีที่ผู้ประกอบการต้องเสียค่าปรับและเงินเพิ่ม เนื่องมาจากยื่นแบบเกินกำหนดเวลา เพราะจะเป็นการซ้ำเติมประชาชนโดยเฉพาะในช่วงเวลาเช่นนี้ และเพื่อสร้างความเป็นธรรมกับผู้เสียภาษีทุกคน เมื่อมีรายได้ถึงเกณฑ์ขั้นต่ำตามที่กฎหมายกำหนด มีหน้าที่ต้องยื่นแบบฯ ทุกราย”
นางสมหมาย ศิริอุดมเศรษฐ กล่าวเพิ่มเติม “การยื่นแบบและชำระภาษีเป็นหน้าที่ของคนไทยทุกคน ซึ่งผู้ประกอบการและผู้ค้าออนไลน์สามารถศึกษาข้อมูลเพิ่มเติมเกี่ยวกับการยื่นแบบแสดงรายการและชำระภาษีอย่างง่าย ได้ที่ www.taxliteracy.academy นอกจากนี้ กรมสรรพากรจัดให้มีทูตภาษี (Tax Ambassador) ณ สำนักงานสรรพากรพื้นที่ทั่วประเทศพร้อมให้คำปรึกษาแก่ผู้เสียภาษีและประชาชนเพื่อให้ชำระภาษีได้อย่างถูกต้องครบถ้วน หรือสามารถสอบถามข้อมูลเพิ่มเติมได้ที่ศูนย์สารนิเทศสรรพากร RD Intelligence Center ๑๑๖๑”
วันอาทิตย์ที่ 12 มิถุนายน 2565
“นายกฯ” กำชับความปลอดภัยของประชาชนสำคัญที่สุด หลัง สธ.เตรียมความพร้อม ช่วงเปลี่ยนผ่านสู่โรคประจำถิ่น ย้ำการปรับมาตรการต้องสอดคล้องเหมาะสมกับสถานการณ์
“นายกฯ” กำชับความปลอดภัยของประชาชนสำคัญที่สุด หลัง สธ.เตรียมความพร้อม ช่วงเปลี่ยนผ่านสู่โรคประจำถิ่น ย้ำการปรับมาตรการต้องสอดคล้องเหมาะสมกับสถานการณ์ วันนี้ผู้ติดเชื้อโควิด-19 รายใหม่ จำนวน 2,474 ราย
วันนี้ (12 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบตามที่กระทรวงสาธารณสุขรายงานเตรียมแนวทางปฏิบัติสำหรับสถานพยาบาลในช่วงระยะเปลี่ยนผ่านเข้าสู่โรคประจำถิ่น ทั้งการตรวจคัดกรองโควิดสำหรับผู้ป่วยทั่วไปและบุคลากรเพื่อรองรับกับสถานการณ์จำนวนผู้ติดเชื้อให้สามารถเข้าถึงการวินิจฉัยการรักษาได้อย่างทันท่วงที และลดอัตราการเสียชีวิต ซึ่งกระทรวงสาธารณสุขได้เตรียมพร้อมทั้งการดูแลรักษาพยาบาล เตียง เวชภัณฑ์ เครื่องมือทางการแพทย์ และวัคซีนให้เพียงพอ เพื่อให้ประชาชนมั่นใจว่าจะได้รับการดูแลอย่างเหมาะสม โดยนายกรัฐมนตรียังย้ำว่า การปรับหรือผ่อนคลายมาตรการที่เกี่ยวข้องกับการป้องกันและควบคุมการแพร่รระบาดโควิด-19 ในประเทศ ต้องสอดคล้องและเหมาะสมกับสถานการณ์ โดยคำนึงถึงความปลอดภัยของประชาชนเป็นสิ่งสำคัญที่สุด รวมทั้งการดูแลรักษาผู้ป่วยโควิด-19 และโรคทั่วไปได้อย่างรวดเร็ว เหมาะสมด้วย ซึ่งการปรับมาตรการต่าง ๆ จะมีการหารือในที่ประชุมศูนย์บริหารสถานการณ์โควิด-19 (ศบค.) ต่อไป
สำหรับสถานการณ์การแพร่ระบาดของโควิด-19 วันนี้ (12 มิถุนายน 2565) พบผู้ติดเชื้อโควิด-19 รายใหม่ จำนวน 2,474 ราย ไม่พบผู้ป่วยมาจากต่างประเทศ ทำให้มียอดผู้ป่วยสะสม 2,261,428 ราย (ตั้งแต่ 1 มกราคม 2565) หายป่วยกลับบ้าน แล้ว 4,236 ราย และหายป่วยสะสม 2,263,705 ราย (ตั้งแต่ 1 มกราคม 2565) มีผู้ป่วยกำลังรักษา 22,330 ราย โดยมีจำนวนผู้ป่วยปอดอักเสบ
รักษาตัวอยู่ในโรงพยาบาล 659 ราย และมีผู้เสียชีวิต 20 ราย
วันศุกร์ที่ 9 กรกฎาคม 2564
กรมเจ้าท่า ขุดลอกร่องน้ำเศรษฐกิจ พร้อมขับเคลื่อนเศรษฐกิจ การท่องเที่ยวภาคตะวันออกและภาคใต้
...
วันที่ 9 กรกฎาคม 2564 นายวิทยา ยาม่วง อธิบดีกรมเจ้าท่า เปิดเผยภารกิจการขุดลอกพัฒนาและบำรุงรักษาร่องน้ำบริเวณท่าเทียบเรือกรมหลวงชุมพร อำเภอแหลมงอบ จังหวัดตราด ร่องน้ำบ้านหัวแหลม อำเภอนายายอาม จังหวัดจันทบุรี ร่องน้ำบางสะพานน้อย จังหวัดประจวบคีรีขันธ์ และร่องน้ำคลองวาฬ จังหวัดประจวบคีรีขันธ์ เพื่อส่งเสริมศักยภาพด้านการท่องเที่ยว กิจการประมงและเศรษฐกิจในพื้นที่ภาคตะวันออก ภาคใต้ ทำให้เรือสามารถเข้า-ออกร่องน้ำ เทียบท่าได้ตลอดเวลา เกิดความสะดวกและปลอดภัย
สำนักงานพัฒนาและบำรุงรักษาร่องน้ำที่ 5 ดำเนินการขุดลอกร่องน้ำท่าเทียบเรือกรมหลวงชุมพร อำเภอแหลมงอบ จังหวัดตราด ปฏิบัติการขุดลอกโดยเรือเจ้าท่า ข.23 เรือเจ้าท่า 223 ระยะทาง 1,050 เมตร ความลึก 2.00 - 2.50 เมตร จากระดับน้ำลงต่ำสุด ปริมาณวัสดุขุดลอก 96,635 ลูกบาศก์เมตร ปัจจุบันผลงานขุดลอก ได้ระยะทาง 186 เมตร คิดเป็นร้อยละ 7.24 และการขุดลอกร่องน้ำบ้านหัวแหลม อำเภอนายายอาม จังหวัดจันทบุรี ปฏิบัติการขุดลอกโดยรถขุด จบ.2 และเรือเจ้าท่า ข.400 ขุดลอกระยะทาง 1,750 เมตร ความกว้างก้นร่องน้ำ 10 เมตร ความลึก 1.50 และ 1.00 เมตร จากน้ำลงต่ำสุด ปริมาณวัสดุขุดลอก 48,999.75 ลูกบาศก์เมตร ปัจจุบันขุดลอกได้ระยะทาง 1,186 เมตร คิดเป็นร้อยละ 68.21
สำนักงานพัฒนาและบำรุงรักษาทางน้ำที่ 6 ดำเนินการขุดลอกร่องน้ำเขาแดง จังหวัดประจวบคีรีขันธ์ ใช้เรือเจ้าท่า ข.19 เรือเจ้าท่า219 ขุดลอกความกว้างที่ก้นร่องน้ำตามแผน 30 เมตร ระยะทางยาว 1,700 เมตร ระดับความลึกที่ก้นร่องน้ำ 1.50 เมตร (จากระดับน้ำลงต่ำสุด) ตั้งแต่ กิโลเมตร 0+150 ถึง กิโลเมตรที่ -1+550 ปัจจุบันได้ระยะทาง 25 เมตร ปริมาณเนื้อดิน 1,674 ลูกบาศก์เมตร คิดเป็นร้อยละ 1.47 และการขุดลอกร่องน้ำคลองวาฬ จังหวัดประจวบคีรีขันธ์ ปฏิบัติงานขุดลอกโดยเรือเจ้าท่า ข.21 และเรือ เจ้าท่า 221 ขุดลอกตั้งแต่กิโลเมตรที่ -0+600 ถึงกิโลเมตรที่ -0+800 ได้ระยะทางยาว 200 เมตร ความกว้างที่ก้นร่องน้ำ 40 เมตร ระยะทางยาว 1,300 เมตร ระดับความลึกที่ก้นร่องน้ำตามแผน 2.5 เมตร (จากระดับน้ำลงต่ำสุด) ปัจจุบันขุดลอกได้ระยะทาง 200 เมตร ปริมาณเนื้อดิน 19,486 ลูกบาศก์เมตร คิดเป็นร้อยละ 16.23
อธิบดีกรมเจ้าท่า กล่าวทิ้งท้ายว่า กรมเจ้าท่า พร้อมพัฒนาและบำรุงรักษาร่องน้ำ ช่วยในการแก้ปัญหาการกัดเซาะชายฝั่ง ความตื้นเขินของร่องน้ำ เรือประมง เรือสปีดโบ๊ท เรือขนส่งสินค้าสามารถสัญจรเข้า-ออกได้สะดวก ปลอดภัยตลอดเวลา ร่วมขับเคลื่อนเศรษฐกิจและการท่องเที่ยวพื้นที่ภาคตะวันออก ภาคใต้ ภายใต้การปฏิบัติด้านสาธารณสุขเพื่อป้องกันการแพร่ระบาดของเชื้อไวรัส โคโรนา 2019 (COVID-19) และขอความร่วมมือในการติดตามข้อมูลข่าวสารพยากรณ์อากาศ หรือประกาศของกรมเจ้าท่า ระมัดระวังในการเดินเรือในช่วงฤดูมรสุม หากพบเห็นความไม่ปลอดภัยทางน้ำ สามารถโทรสายด่วนกรมเจ้าท่า 1199 ตลอด 24 ชั่วโมง
วันอังคารที่ 29 มีนาคม 2565
กรมทางหลวงชนบท เตรียมแผนอำนวยความสะดวกและปลอดภัยให้ประชาชน
พร้อมรองรับการเดินทางช่วงเทศกาลสงกรานต์ 2565 ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท (ทช.) กระทรวงคมนาคม เปิดเผยว่า ในช่วงเทศกาลสงกรานต์ เป็นช่วงที่มักจะมีปริมาณการจราจรบนท้องถนนเพิ่มขึ้นเป็นจำนวนมาก เนื่องจากการเดินทางท่องเที่ยวและกลับภูมิลำเนาของประชาชน ทช. ได้คำนึงถึงความสำคัญด้านความปลอดภัยระหว่างการเดินทางในช่วงเวลาดังกล่าว จึงได้จัดเตรียมแผนอำนวยความสะดวกและปลอดภัย รองรับการเดินทางของประชาชนช่วงเทศกาลสงกรานต์ 2565 (ระหว่างวันที่ 11 - 17 เมษายน 2565) ภายใต้การรณรงค์ “เดินทางสะดวก ปลอดภัย ห่างไกล COVID-19” เพื่อเป็นแนวทางในการปฏิบัติทั้งส่วนกลางและส่วนภูมิภาค โดยบูรณาการร่วมกับหน่วยงานในพื้นที่ เพื่อร่วมป้องกันและลดอุบัติเหตุทางถนน ตลอดจนดำเนินการเตรียมความพร้อมของสายทางบนโครงข่ายคมนาคมให้มีความสะดวกปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยมีแผนในการดำเนินการดังนี้
ช่วงเตรียมความพร้อมและช่วงการรณรงค์ (ระหว่างวันที่ 10 มีนาคม - 10 เมษายน 2565)
- ปรับปรุงซ่อมแซมถนนและสะพานในความรับผิดชอบให้มีความสะดวกปลอดภัย พร้อมติดตั้งอุปกรณ์อำนวยความปลอดภัย ไฟฟ้าแสงสว่าง และสัญญาณจราจรให้ครบถ้วน
- ตรวจสอบปรับปรุงป้ายจราจร เครื่องหมายจราจร ไฟฟ้าแสงสว่าง รวมถึงไฟสัญญาณจราจรในเส้นทางลัดทางเลี่ยงและเส้นทางเข้าแหล่งท่องเที่ยวให้สามารถใช้งานได้ตามปกติ
- วางแผนการดำเนินงานในบริเวณโครงการก่อสร้างหรือบูรณะถนนและสะพานให้สอดคล้องกับช่วงเทศกาล พร้อมเร่งเตรียมความพร้อมคืนพื้นผิวจราจรให้ประชาชนสัญจรได้อย่างสะดวกและปลอดภัย
- ตรวจสอบเตรียมความพร้อมระบบสายด่วน 1146 ระบบ CCTV ระบบวิทยุสื่อสาร และระบบ Conference
- ประชาสัมพันธ์และรณรงค์การอำนวยความสะดวกและปลอดภัยของ ทช. ผ่านช่องทางต่าง ๆ
ช่วงควบคุมเข้มข้น (ระหว่างวันที่ 11 - 17 เมษายน 2565)
- คืนพื้นผิวจราจรพร้อมหยุดการดำเนินงานในบริเวณโครงการก่อสร้างหรือบูรณะถนนและสะพาน พร้อมติดตั้งป้ายจราจร เครื่องหมายเตือน อุปกรณ์อำนวยความปลอดภัย ไฟแสงสว่าง และไฟสัญญาณจราจรให้ครบถ้วน
- จัดตั้งศูนย์ความปลอดภัยทั้งส่วนกลางและส่วนภูมิภาค พร้อมจัดเจ้าหน้าที่ประสานงานทั้งหน่วยงานภายในและภายนอก รวมถึงจัดเจ้าหน้าที่ประจำสายด่วน 1164 ระบบ CCTV ระบบวิทยุสื่อสาร และระบบ Conference
- จัดตั้งหน่วยบริการประชาชน โดยพิจารณาจากความเหมาะสมของแต่ละพื้นที่และสถานการณ์การแพร่ระบาดของโรคติดเชื้อไวรัส COVID-19
- จัดชุดตรวจการณ์เฝ้าระวังอุบัติเหตุ เฝ้าระวังเส้นทาง เพื่ออำนวยความสะดวกและปลอดภัยแก่ผู้ใช้ทาง พร้อมทั้งติดตั้งสัญญาณไฟแจ้งเตือน บริเวณจุดเสี่ยง ทางลาดชัน และบริเวณที่เกิดอุบัติเหตุบ่อยครั้ง พร้อมเข้าเก็บข้อมูลจุดที่เกิดอุบัติเหตุ
ช่วงหลังเทศกาล (ระหว่างวันที่ 18 เมษายน - 18 พฤษภาคม 2565)
- รวบรวมสรุปข้อมูลอุบัติเหตุ วิเคราะห์ ประมวลผล พร้อมทั้งเสนอแนวทางแก้ไขและป้องกัน
- สนับสนุนงบประมาณในการปรับปรุงและแก้ไข จุดอันตรายที่เกิดอุบัติเหตุช่วงควบคุมเข้มข้น
- เร่งดำเนินการปรับปรุงและแก้ไข (ระยะสั้น) จุดที่เกิดอุบัติเหตุให้แล้วเสร็จโดยเร็ว
อย่างไรก็ตาม ในช่วงเทศกาลสงกรานต์นี้ ทช. ขอร่วมส่งประชาชนเดินทางกลับบ้านอย่างปลอดภัย พร้อมทั้งปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 อย่างเคร่งครัด โดยประชาชนสามารถติดต่อสอบถามเส้นทางของกรมทางหลวงชนบทหรือแจ้งเหตุได้ที่สายด่วนกรมทางหลวงชนบท โทร. 1146 หรือเว็บไซต์ www.drr.go.th
วันอังคารที่ 22 กุมภาพันธ์ 2565
ครม.เห็นชอบผลการประชุมคณะกรรมาธิการร่วมทวิภาคี ไทย-กัมพูชา ขจัดปัญหาการค้ามนุษย์-ยาเสพติด-แก๊งคอลเซ็นเตอร์
ครม.เห็นชอบผลการประชุมคณะกรรมาธิการร่วมทวิภาคี ไทย-กัมพูชา ขจัดปัญหาการค้ามนุษย์-ยาเสพติด-แก๊งคอลเซ็นเตอร์
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 กุมภาพันธ์ 2565 ว่า ครม.เห็นชอบผลการประชุมคณะกรรมาธิการร่วมว่าด้วยความร่วมมือทวิภาคี (Joint Commission on Bilateral Cooperation: JC) ไทย-กัมพูชา ครั้งที่ 11 ระหว่างวันที่ 16-18 ธันวาคม 2564 ณ กรุงพนมเปญ กัมพูชา ตามที่กระทรวงการต่างประเทศเสนอ ซึ่งมีสาระสำคัญดังนี้
ประเด็นการฟื้นฟูเศรษฐกิจและสังคมโดยเร็ว จากสถานการณ์การแพร่ระบาดของโควิด-19 ทั้งสองฝ่ายจะร่วมกันดำเนินการ อาทิ 1)อำนวยความสะดวกในการเดินทางข้ามแดนระหว่างกัน เช่น การใช้ระบบดิจิทัลในการตรวจสอบเอกสารรับรองการฉีดวัคซีนระหว่างกัน 2)นำเข้าแรงงานจากประเทศเพื่อนบ้าน เพื่อตอบสนองความต้องการแรงงานของไทยและเพิ่มโอกาสการมีงานทำให้แก่แรงงานกัมพูชา 3)บรรลุเป้าหมายการค้า 15,000 ล้านดอลลาร์สหรัฐ ภายในปี 2568 4)ส่งเสริมและคุ้มครองการลงทุนในแต่ละประเทศ รวมถึงเสริมสร้างบรรยากาศที่เอื้ออานวยยิ่งขึ้นต่อการลงทุน 5)ส่งเสริมความร่วมมือด้านเศรษฐกิจดิจิทัลและเศรษฐกิจสีเขียว โดยเฉพาะการปรับใช้ตัวแบบเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (BCG Economy Model) 6)ส่งเสริมความเชื่อมโยงระหว่างทั้งสองประเทศ โดยหารือกันเพื่อเตรียมการเปิดสะพานมิตรภาพไทย-กัมพูชาที่เชื่อมโยงจังหวัดสระแก้วของไทย กับ จังหวัดบันเตียเมียนเจยของกัมพูชา 7)การกระชับความร่วมมือด้านสาธารณสุข โดยเฉพาะในจังหวัดชายแดน เพื่อรับมือกับการแพร่ระบาดของโควิด-19
ประเด็นการรักษาความสงบเรียบร้อยบริเวณชายแดน และการส่งเสริมมิตรภาพอันใกล้ชิดระหว่างประชาชนไทยและกัมพูชา ทั้งสองฝ่ายจะร่วมกันดำเนินการ อาทิ 1)ป้องกันและปราบปรามปัญหาการลักลอบข้ามแดนผิดกฎหมาย การค้ามนุษย์ อาชญากรรมข้ามชาติ การค้ายาเสพติด และการช่วยเหลือคนไทยที่ถูกชักชวนไปทำงานแก๊งคอลเซ็นเตอร์ รวมถึงการเก็บกู้ทุ่นระเบิดตามแนวชายแดนไทย-กัมพูชา 2)เปิดศูนย์ฟื้นฟูสมรรถภาพผู้ติดยาเสพติดและฝึกอาชีพแห่งชาติ ในจังหวัดพระสีหนุ โดยไทยสนับสนุนงบประมาณในการก่อสร้างศูนย์จำนวน 38 ล้านบาท รวมถึงส่งเสริมความเข้าใจอันดีและมิตรภาพในระดับประชาชน
ประเด็นความร่วมมืออย่างใกล้ชิดในอนุภูมิภาคลุ่มน้ำโขงและอาเซียน ทั้งสองฝ่ายจะร่วมกันส่งเสริมความเชื่อมโยงทางเศรษฐกิจและการพัฒนา ที่ยั่งยืนในอนุภูมิภาคลุ่มน้ำโขงผ่านกลไกความร่วมมือต่าง ๆ เช่น ACMECS รวมถึงการสนับสนุนการเป็นประธานอาเซียนของกัมพูชาในปี 2565
-------------------------
วันอังคารที่ 7 มิถุนายน 2565
ประธานรัฐสภา พร้อมคณะผู้บริหาร พม. ลงพื้นที่ 3 จังหวัดภาคอีสาน มอบหน้ากากอนามัยและนมผงสำหรับเด็ก ช่วยกลุ่มเปราะบางเดือดร้อนจากโควิด - 19
ประธานรัฐสภา พร้อมคณะผู้บริหาร พม. ลงพื้นที่ 3 จังหวัดภาคอีสาน มอบหน้ากากอนามัยและนมผงสำหรับเด็ก ช่วยกลุ่มเปราะบางเดือดร้อนจากโควิด - 19
เมื่อวันที่ 6 มิถุนายน 65นายชวน หลีกภัย ประธานรัฐสภาในฐานะประธานมูลนิธิเพื่อสังคมและการศึกษา และ ดร.อิสระ เสรีวัฒนวุฒิ สมาชิกสภาผู้แทนราษฎร พร้อมด้วยนายธนสุนทร สว่างสาลี รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) และคณะผู้บริหารกระทรวง พม. ได้ร่วมกันลงพื้นที่ 3 จังหวัดในภาคตะวันออกเฉียงเหนือ ประกอบด้วย จังหวัดนครพนม สกลนคร และมุกดาหาร เพื่อมอบหน้ากากอนามัยสำหรับผู้ใหญ่ จำนวน 30,000 ชิ้น และหน้ากากอนามัยสำหรับเด็ก จำนวน 6,000 ชิ้น เพื่อนำไปแจกจ่ายช่วยเหลือกลุ่มเปราะบางสำหรับป้องกันการแพร่ระบาดของโควิด - 19 อีกทั้งมอบนมผงสำหรับเด็กในโครงการ "พม. ปันสุข" เพื่อนำไปช่วยเหลือครอบครัวกลุ่มเปราะบางที่ขาดแคลน โดยเฉพาะครอบครัวแม่เลี้ยงเดี่ยว
นายธนสุนทรกล่าวว่า กระทรวงการพัฒนาสังคมและความมั่นคงของมนุษย์ (พม.) มีความห่วงใยกลุ่มเปราะบางที่มีความเสี่ยงสูงทั้งเด็ก ผู้สูงอายุ คนพิการ คนเร่ร่อน คนไร้บ้าน ผู้ป่วยติดเตียง พ่อ แม่เลี้ยงเดี่ยว และผู้ด้อยโอกาส ที่ได้รับผลกระทบจากสถานการณ์โควิด - 19 ทั้งนี้ จึงจำเป็นต้องให้ความช่วยเหลือกลุ่มเปราะบางในการป้องกันการแพร่ระบาดของโควิด - 19 โดยวันที่ 6 มิ.ย. ที่ผ่านมา มีการลงพื้นที่จังหวัดนครพนม สกลนคร และมุกดาหาร เพื่อมอบหน้ากากอนามัยสำหรับผู้ใหญ่ ให้กับผู้แทนทั้งสามจังหวัดๆ ละ 10,000 ชิ้น รวม 30,000 ชิ้น และหน้ากากอนามัยสำหรับเด็ก จังหวัดละ 2,000 ชิ้น รวมเป็น 6,000 ชิ้น รวมทั้งได้มอบนมผงสำหรับเด็กในโครงการ "พม. ปันสุข" เพื่อส่งต่อให้พัฒนาสังคมและความมั่นคงของมนุษย์ทั้งสามจังหวัดนำไปแจกจ่ายช่วยเหลือครอบครัวกลุ่มเปราะบาง โดยมีอาสาสมัครพัฒนาสังคมและความมั่นคงของมนุษย์ (อพม.) ในพื้นที่ช่วยแจกจ่ายอย่างทั่วถึงต่อไป
นายธนสุนทรกล่าวต่อไปว่า หากกลุ่มเปราะบางและประชาชนประสบปัญหาทางสังคมและได้รับความเดือดร้อนจากผลกระทบของโควิด - 19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัด รวมทั้งอาสาสมัครพัฒนาสังคมฯ (อพม.) ในพื้นที่ ทั้งนี้ กระทรวง พม. พร้อมช่วยเหลืออย่างเต็มที่
วันพฤหัสบดีที่ 17 มีนาคม 2565
กรมบัญชีกลางออกหลักเกณฑ์และอัตราการเบิกค่ารักษาโควิด 19 สิทธิข้าราชการ กรณีเข้ารับการรักษาในสถานพยาบาลเอกชน
กรมบัญชีกลางกำหนดหลักเกณฑ์และอัตราการเบิกเงินค่ารักษาพยาบาลสถานพยาบาลของเอกชน กรณีผู้มีสิทธิหรือบุคคลในครอบครัวติดเชื้อไวรัสโคโรนา 2019 หรือโรคโควิด 19
นางสาวกุลยา ตันติเตมิท อธิบดีกรมบัญชีกลาง เปิดเผยว่า ด้วยคณะรัฐมนตรีมีมติเห็นชอบหลักเกณฑ์ วิธีการ และเงื่อนไขการกำหนดค่าใช้จ่ายในการดำเนินการผู้ป่วยฉุกเฉินวิกฤต กรณีโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID - 19) กรณีติดเชื้อโรคโควิด 19 ที่แพทย์วินิจฉัยว่าเข้าเกณฑ์วิกฤตฉุกเฉิน (UCEP Plus) ตามเกณฑ์ที่สถาบันการแพทย์ฉุกเฉินแห่งชาติ (สพฉ.) ได้กำหนดแนวทางและเกณฑ์ประเมินคัดแยกระดับความฉุกเฉิน ใช้ระดับความรุนแรงของผู้ป่วย (สีแดง สีเหลือง และสีเขียว) เป็นเกณฑ์ในการพิจารณาให้เข้ารับการรักษาพยาบาลในสถานพยาบาลของเอกชน โดยให้มีผลใช้บังคับตั้งแต่วันที่ 16 มีนาคม 2565 ดังนั้น เพื่อมิให้เกิดความเหลื่อมล้ำในระบบสุขภาพ อีกทั้งสอดคล้องกับแนวทางที่ สพฉ. กำหนด กรมบัญชีกลางจึงยกเลิกหนังสือกรมบัญชีกลาง ด่วนที่สุด ที่ กค 0416.4/ว 273 ลงวันที่ 18 มิถุนายน 2563 และกำหนดหลักเกณฑ์และอัตราการเบิกเงินค่ารักษาพยาบาลสถานพยาบาลของเอกชน กรณีผู้มีสิทธิหรือบุคคลในครอบครัวติดเชื้อไวรัสโคโรนา 2019 หรือโรคโควิด 19 โดยมีสาระสำคัญ ดังนี้
กรณีได้รับการประเมินเป็นผู้ป่วยฉุกเฉินวิกฤต (สีแดงและสีเหลือง)
- สามารถเข้ารักษาได้ที่สถานพยาบาลเอกชนทุกแห่งทั่วประเทศ โดยอัตราการเบิกจ่ายเงินเป็นไปตามหลักเกณฑ์ วิธีการ และเงื่อนไขการกำหนดค่าใช้จ่ายในการดำเนินการผู้ป่วยฉุกเฉินวิกฤตฯ (UCEP Plus)
- การเบิกค่ารักษาพยาบาลครอบคลุมการรักษาตั้งแต่ต้นจนสิ้นสุดการรักษา
- หากมีประกันภัย ต้องใช้สิทธิการเบิกจ่ายจากประกันภัยก่อน ส่วนที่เกินจากสิทธิจึงจะสามารถเบิกได้
กรณีได้รับการประเมินเป็นผู้ป่วยอาการเล็กน้อย (สีเขียว)
- เข้ารับการรักษา ได้เฉพาะโรงพยาบาลเอกชนที่เข้าร่วมโครงการกับสำนักงานหลักประกันสุขภาพแห่งชาติ (สปสช.) ซึ่งปัจจุบันมีจำนวน 85 แห่ง
- อัตราการเบิกจ่าย ให้เบิกได้เท่ากับอัตราของสถานพยาบาลของทางราชการ ตามที่ สปสช. กำหนด
- รูปแบบการให้บริการ ครอบคลุมทุกกรณี เช่น Hospital Hotel Isolation, Home Isolation, Community Isolation เป็นต้น
- การรักษาพยาบาลเป็นไปตามเงื่อนไขที่กระทรวงสาธารณสุขกำหนด
“การเบิกเงินค่ารักษาพยาบาล ให้สถานพยาบาลของเอกชนเป็นผู้เบิกแทนผู้มีสิทธิในระบบเบิกจ่ายตรงเท่านั้น โดยดำเนินการส่งข้อมูลผ่านระบบของ สปสช. เมื่อกรมบัญชีกลางได้รับข้อมูลจึงจะจ่ายเงินให้สถานพยาบาลของเอกชน ภายใน 15 วัน ทั้งนี้ ให้มีผลใช้บังคับตั้งแต่วันที่ 16 มีนาคม 2565 เป็นต้นไป โดยสามารถศึกษารายละเอียดเพิ่มเติมได้ ตามหนังสือกรมบัญชีกลาง ด่วนที่สุด ที่ กค 0416.4/ว 213 ลงวันที่ 16 มีนาคม 2565 หรือสอบถามเพิ่มเติมได้ที่กองสวัสดิการรักษาพยาบาล กรมบัญชีกลาง หมายเลขโทรศัพท์ 02 127 7000 ต่อ 6854 4441 ในวัน เวลาราชการ” อธิบดีกรมบัญชีกลาง กล่าว
วันอังคารที่ 17 พฤษภาคม 2565
ครม. อนุมัติหลักการ ร่างกฎกระทรวงกำหนดพิกัดอัตราภาษีสรรพสามิต   ปรับลดอัตราภาษีสรรพสามิตสินค้าน้ำมันดีเซล 5 บาท/ลิตร  ต่อเนื่อง 2 เดือน มีผลตั้งแต่ 21 พ.ค.-20 ก.ค. 65 นี้
ครม. อนุมัติหลักการ ร่างกฎกระทรวงกำหนดพิกัดอัตราภาษีสรรพสามิต   ปรับลดอัตราภาษีสรรพสามิตสินค้าน้ำมันดีเซล 5 บาท/ลิตร  ต่อเนื่อง 2 เดือน มีผลตั้งแต่ 21 พ.ค.-20 ก.ค. 65 นี้
วันที่ 17 พ.ค. 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติ คณะรัฐมนตรีอนุมัติในหลักการร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... สาระสำคัญ โดยการลดอัตราภาษีสรรพสามิตสินค้าน้ำมันดีเซลและน้ำมันอื่นๆ ที่คล้ายกันในบัญชีพิกัดอัตราภาษีสรรพสามิตประเภทที่ 01.05 รายการน้ำมันดีเซลที่มีกำมะถันและรายการน้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่ โดยปรับอัตราภาษีลงประมาณ 5 บาท/ลิตรตามชนิดของน้ำมันดีเซล มีผลบังคับใช้ตั้งแต่วันที่ 21 พฤษภาคม 2565 ถึง 20 กรกฎาคม 2565 โดยเป็นมาตรการต่อเนื่องจากการปรับลดอัตราภาษีสรรพสามิตน้ำมันดีเซลตามกฎกระทรวงกำหนดพิกัดอัตราภาษีสรรพสามิต (ฉบับที่ 19) พ.ศ. 2565 ที่ส่งผลให้ภาษีสรรพสามิตน้ำมันดีเซลและน้ำมันอื่น ปรับลดลงประมาณ 3 บาท/ลิตร มีผลบังคับใช้ถึง 20 พฤษภาคม 65
โฆษกประจำสำนักนายกรัฐมนตรีกล่าวเพิ่มเติมว่า การลดอัตราภาษีสรรพสามิตสินค้าน้ำมันดีเซลและน้ำมันอื่นๆ ที่คล้ายกันนี้ ถือเป็นมาตรการทางภาษีในระยะสั้น เพื่อรักษาระดับราคาขายปลีกน้ำมันดีเซลในประเทศ ซึ่งเป็นต้นทุนในภาคการผลิตและภาคการขนส่งในทุกอุตสาหกรรม ไม่ให้ปรับตัวสูงขึ้นอย่างรวดเร็วจนกระทบต่อภาระค่าครองชีพของประชาชน จากสถานการณ์ราคาสินค้าในประเทศที่ปรับตัวสูงขึ้นที่อาจจะอยู่ในระดับที่เป็นอุปสรรคต่อการฟื้นฟูเศรษฐกิจของประเทศ โดยนายกรัฐมนตรี ย้ำในที่ประชุมคณะรัฐมนตรีถึงความจำเป็นต้องต่อเนื่อง ในการดูแลประชาชนและผู้ประกอบการอย่างทั่วหน้า ขณะเดียวกันการส่งเสริมการประหยัดพลังงานในภาคประชาสังคมควบคู่กันไปด้วย
วันอังคารที่ 1 กุมภาพันธ์ 2565
รัฐมนตรีว่าการกระทรวงยุติธรรม ไม่ติดใจประเด็น ส.ว. แก้ร่าง พ.ร.บ. กระท่อม 11 มาตรา ชี้หากต้องตั้ง กมธ.2 สภาพร้อมไปร่วมวงด้วย
รัฐมนตรีว่าการกระทรวงยุติธรรม ไม่ติดใจประเด็น ส.ว. แก้ร่าง พ.ร.บ. กระท่อม 11 มาตรา ชี้หากต้องตั้ง กมธ.2 สภาพร้อมไปร่วมวงด้วย ให้กฎหมายผ่านราบรื่น ยันจะทำให้เสร็จในรัฐบาลนี้ให้เป็นกฎหมายของประชาชน
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงการพิจารณาร่าง พ.ร.บ.พืชกระท่อม พ.ศ. .... ว่า คณะกรรมาธิการวุฒิสภาได้พิจารณาเสร็จแล้ว มีการแก้ไข 11 มาตรา และเพิ่มอีก 1 มาตรา โดยมีการกำหนดมาตรการเพิ่มในการกำกับดูแลพืชกระท่อมในบางกรณี เช่น มาตรา 25 ว่าสถานที่ห้ามขายใบกระท่อม โดยได้เพิ่มเติมห้ามขายผ่านทางอิเล็กทรอนิกส์ มาตรา 34 กำหนดอัตราโทษเป็นสองเท่า กรณีขายใบกระท่อมให้ผู้มีอายุต่ำกว่า 18 ปี สตรีมีครรภ์ สตรีให้นมบุตร หรือขายในสถานที่ห้ามขาย โดยที่ประชุมวุฒิสภาได้มีมติเห็นชอบกับการแก้ไข และต้องส่งคืนให้สภาผู้แทนราษฎรพิจารณาเห็นชอบ ซึ่งในประเด็นที่ ส.ว. มีการแก้ไขเพิ่มเติม ตนไม่ได้ติดใจ แต่หากสภาผู้แทนราษฎรเห็นแย้งก็ต้องตั้ง กรรมาธิการร่วมสองสภาเพื่อพิจารณา ซึ่งตนคงจะร่วมเป็น กมธ. ด้วย เพื่อร่างกฎหมายผ่านไปอย่างราบรื่น
นายสมศักดิ์ กล่าวอีกว่า ในส่วนของกรอบเวลาการพิจารณาของ กมธ.ร่วม ยังไม่แน่ชัด แต่ตนยืนยันว่าจะพิจารณาร่างกฎหมายนี้ให้ออกมาได้เร็วที่สุดภายในรัฐบาลชุดนี้ เพราะนี่คือกฎหมายที่เป็นประโยชน์ต่อชาวบ้าน และเป็นกฎหมายของประชาชนอย่างแท้จริง
วันพุธที่ 23 มิถุนายน 2564
มาตรการรับมือฤดูฝน ปี 2564
วันพุธที่ 26 พฤษภาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการรับมือฤดูฝน ปี 2564 เพื่อเตรียมความพร้อมป้องกัน และลดความเสียหายจากการเกิดภัยพิบัติในฤดูฝน ประกอบด้วย คาดการณ์ชี้เป้าพื้นที่เสี่ยงน้ำท่วมและฝนน้อยกว่าค่าปกติ โดยปรับปรุงข้อมูลทุกสิ้นเดือน / บริหารจัดการน้ำท่าให้มีประสิทธิภาพสูงสุด ควบคู่ไปกับการกักเก็บน้ำไว้ในเขื่อนให้ได้มากที่สุด /กำหนดพื้นที่เสี่ยงน้ำท่วม กำหนดคน และเครื่องจักร เตรียมพร้อมรับมือสถานการณ์น้ำที่อาจจะเกิดขึ้น /สำรวจสิ่งกีดขวางทางน้ำ และกำจัดวัชพืชในแม่น้ำสายหลักและคูคลองต่าง ๆ เพื่อเพิ่มประสิทธิภาพการระบายน้ำ รวมทั้งแจ้งเตือนไปยังประชาชนให้เตรียมความพร้อม ตลอดระยะเวลาฤดูฝนโดยเฉพาะในพื้นที่เสี่ยงน้ำท่วมหรือน้ำล้นตลิ่ง เพื่อลดผลกระทบที่จะเกิดกับประชาชนให้ได้มากที่สุด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 23 กรกฎาคม 2564
โฆษกดีอีเอส เปิดตัวเลขเบาะแสข่าวปลอมกว่า 1 ล้านข้อความ/วัน
โฆษกดีอีเอส เปิดตัวเลขเบาะแสข่าวปลอมกว่า 1 ล้านข้อความ/วัน
“นพวรรณ”โฆษกดีอีเอสฝ่ายการเมืองสรุปผลการมอนิเตอร์ข่าวปลอมรอบสัปดาห์(18-22ก.ค. 64)มีข้อความที่ต้องคัดกรอง8.2ล้านข้อความเปิด3อันดับข่าวคนสนใจมากสุดพบโควิดยังยึดพื้นที่เฟคนิวส์
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าจากผลการมอนิเตอร์และรับแจ้งข่าวปลอมตลอดช่วงสัปดาห์นี้(18-22ก.ค. 64)โดยศูนย์ต่อต้านข่าวปลอมมีข้อความที่ต้องคัดกรองทั้งสิ้น8,246,481ข้อความในจำนวนนี้พบข้อความที่เข้าเกณฑ์ต้องดำเนินการตรวจสอบ145ข้อความเป็นจำนวนเรื่องที่ต้องตรวจสอบทั้งหมด79เรื่องโดยเป็นเรื่องเกี่ยวกับโควิด-19มากถึง50เรื่อง
ทั้งนี้เมื่อดูจากปริมาณข้อความเบาะแสข่าวปลอมพบข้อสังเกตน่าสนใจว่าประชาชนจะเผชิญกับเนื้อหาบนโซเชียล/โลกออนไลน์ที่มีแนวโน้มอยู่ในกลุ่มข่าวปลอม/ข่าวบิดเบือนเฉลี่ยวันละมากกว่า1ล้านข้อความต่อวันจึงเป็นเรื่องสำคัญที่ศูนย์ต่อต้านข่าวปลอมกระทรวงดิจิทัลฯจะมุ่งทำงานเชิงรุกในการบูรณาการการทำงานร่วมกับสำนักงานตำรวจแห่งชาติตลอดจนภาคส่วนอื่นๆที่เกี่ยวข้องเพื่อเร่งประสานงานตรวจสอบข้อเท็จจริงเผยแพร่ข้อมูลที่ถูกต้องสู่ประชาชนและสังคมอย่างรวดเร็วลดความตื่นตระหนกและความเสียหายที่จะเกิดขึ้นได้ทันการณ์
สำหรับข่าวปลอมที่มีคนสนใจสูงสุด3อันดับแรกตลอดช่วงสัปดาห์นี้ได้แก่1.เตือนเฝ้าระวังใน24ชม.จะเกิดแผ่นดินไหวดินถล่มน้ำท่วมและน้ำป่า2.เครื่องตรวจวัดออกซิเจนในเลือดที่ปลายนิ้วใช้ตรวจหาเชื้อโควิด-19ในร่างกายได้และ3.กองทัพบกประกาศแจ้งเตือนล่วงหน้าก่อนประกาศใช้กฎอัยการศึกในพื้นที่กทม.
นางสาวนพวรรณกล่าวว่าอยากขอความร่วมมือประชาชนเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87เพื่อหลีกเลี่ยงจากการเป็นเหยื่อข่าวปลอมหรือ
ข่าวบิดเบือน
**********
วันอังคารที่ 28 ธันวาคม 2564
โฆษกรัฐบาลเผย "นายกฯ" สั่งคุมเข้มระบบขนส่ง การจราจร และมาตรการป้องกันโควิด-19   ตั้งแต่วันนี้  เตรียมรองรับการเดินทางของพี่น้องประชาชนในสัปดาห์สุดท้ายของปืนี้
โฆษกรัฐบาลเผย "นายกฯ" สั่งคุมเข้มระบบขนส่ง การจราจร และมาตรการป้องกันโควิด-19   ตั้งแต่วันนี้  เตรียมรองรับการเดินทางของพี่น้องประชาชนในสัปดาห์สุดท้ายของปืนี้
วันนี้ 27 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงการเดินทางของพี่น้องประชาชนในสัปดาห์สุดท้ายของปืนี้ ซึ่งคาดจะมีการเดินทางข้ามจังหวัด/พื้นที่จำนวนมาก จึงขอให้กระทรวงสาธารณสุขประสานกระทรวงคมนาคม บริษัทขนส่งทางบก (บขส.) เตรียมมาตรการรองรับประชาชนที่จะมาใช้บริการขนส่งสาธารณะ โดยกระทรวงสาธารณสุขแนะนำว่า กรณีรถโดยสารที่ต้องใช้เวลาเดินทางเกิน 4 ชั่วโมงขึ้นไป ควรมีการตรวจ ATK ผู้โดยสารก่อนขึ้นรถทุกคน ส่วนผู้โดยสารต้องสวมหน้ากากอนามัยหรือหน้ากากผ้า ขณะใช้บริการทั้งที่สถานีขนส่งและบนรถโดยสารตลอดการเดินทาง สำหรับพนักงานขับรถและพนักงานบริการจะต้องมีการตรวจ ATK ก่อนปฏิบัติงาน ตามมาตรการเฝ้าระวังโควิด-19
นอกจากนี้ ยังมอบหมายให้กระทรวงคมนาคมเตรียมรองรับการเดินทางตั้งแต่ 29 ธันวาคม 2564 - 4 มกราคม 2565 รวมระยะเวลา 7 วัน ติดตามการใช้เส้นทางจราจรทางถนน ให้มีความคล่องตัว ไม่ติดขัดด้วย นายธนกร กล่าวว่า นายกรัฐมนตรีหวังว่า ปีนี้จะสามารถลดจำนวนการเกิดอุบัติเหตุ และลดความสูญเสียชีวิตและทรัพย์สินของประชาชนให้มากที่สุด ควบคู่กับการป้องกันการแพร่ระบาดของโรคติดเชื้อไวรัสโคโรนา 2019 (COVID – 19) ด้วย ทั้งนี้ บริษัท ขนส่ง จำกัด (บขส.) คาดการณ์ว่าจะมีผู้โดยสารใช้บริการเพิ่มประมาณ 30% จากในช่วงปีใหม่ 64 โดยคาดว่าในช่วงเทศกาลปีใหม่ 2565 นี้ เที่ยวไประหว่างวันที่ 28 – 30 ธันวาคม 2564 จะมีผู้ใช้บริการเฉลี่ยวันละ 60,000 คน ใช้รถโดยสาร (รถ บขส. รถร่วม,รถตู้) เฉลี่ยวันละ 4,700 เที่ยว ส่วนเที่ยวกลับระหว่างวันที่ 2 – 3 มกราคม 2565 คาดว่าจะมีผู้โดยสารใช้บริการเฉลี่ยวันละ 50,000 คน ใช้รถโดยสารประมาณ 4,500 เที่ยว ซึ่ง บขส. พร้อมให้บริการด้วยรถโดยสารที่มีคุณภาพ ได้มาตรฐานความปลอดภัยด้านสุขอนามัย SHA Plus และจัดการเดินรถตามมาตรการสาธารณสุขอย่างเคร่งครัดด้วย
"นายกรัฐมนตรียังแนะนำประชาชนให้วางแผนการเดินทางล่วงหน้า เหลื่อมเวลาการเดินทางในเส้นทางเข้า - ออกกรุงเทพมหานคร เพื่อกระจายปริมาณจราจรบนถนน และหลีกเลี่ยงปัญหาการจราจรติดขัดในช่วงเทศกาลปีใหม่ พร้อมฝากความห่วงใยผู้ขับขี่ยานยนต์ทุกประเภท ให้มีสติ ไม่ขับรถเร็ว เมาไม่ขับ เพื่อให้ถึงที่หมายด้วยความปลอดภัย ที่สำคัญทุกคนต้องป้องกันตัวเองแบบครอบจักรวาลตลอดเวลา ช่วยกันลดทั้งความเสี่ยงในการแพร่/รับเชื้อไวรัสโควิด-19 และลดอุบัติเหตุในช่วงเทศกาลปีใหม่นี้ด้วย" นายธนกร กล่าว ///////
วันศุกร์ที่ 6 พฤษภาคม 2565
การท่าเรือแห่งประเทศไทย ปรับมาตรการเฝ้าระวังการแพร่ระบาด COVID-19 พร้อมรองรับการเปิดประเทศพื้นฟูเศรษฐกิจของไทย
...
การท่าเรือแห่งประเทศไทย (กทท.) กระทรวงคมนาคม ปรับมาตรการการเฝ้าระวังการแพร่ระบาดของโรคติดเชื้อไวรัส COVID-19 สำหรับผู้โดยสารและลูกเรือที่เดินทางมากับเรือทุกชนิดที่เข้าเทียบท่าที่ กทท. ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ที่ให้หน่วยงานทุกส่วนในสังกัด ทั้งทางบก ทางน้ำ ทางอากาศ ทบทวนมาตรการในการปฏิบัติต่อผู้ใช้บริการ ให้สอดคล้องตามนโยบายของรัฐบาลในการเปิดประเทศของศูนย์บริหารสถานการณ์การแพร่ระบาดของโรคติดเชื้อไวรัส COVID-19 หรือ ศบค. ที่ได้กำหนดมาตรการการเดินทางเข้าราชอาณาจักรใหม่ สำหรับผู้เดินทางที่ได้รับวัคซีนครบตามเกณฑ์ และผู้เดินทางที่ไม่ได้รับวัคซีนครบตามเกณฑ์ หรือได้รับแต่ไม่ครบตามเกณฑ์ โดยมีผลบังคับใช้วันที่ 1 พฤษภาคม 2565 ที่ผ่านมา เพื่อฟื้นฟูเศรษฐกิจของประเทศ
นายเกรียงไกร ไชยศิริวงศ์สุข ผู้อำนวยการการท่าเรือแห่งประเทศไทย เปิดเผยว่า กทท. ได้ปรับมาตรการการเฝ้าระวังการแพร่ระบาดของโรคติดเชื้อไวรัส COVID-19 สำหรับผู้โดยสารและลูกเรือที่เดินทางมากับเรือที่เข้าเทียบท่าที่ท่าเรือกรุงเทพ ท่าเรือแหลมฉบัง และท่าเรือภูมิภาค ได้แก่ ท่าเรือพาณิชย์เชียงแสน ท่าเรือระนอง ท่าเรือเชียงของ ดังนี้
1. ตรวจคัดกรองลูกเรือทุกคนที่เดินทางมากับเรือสินค้าก่อนเข้าเทียบท่าที่ กทท. ภายในระยะเวลา 72 ชั่วโมง
2. ผู้ที่ได้รับวัคซีน ไม่ต่ำกว่า 2 เข็ม หรือมีผลตรวจ RT-PCR เป็นลบ ภายในระยะเวลาไม่เกิน 72 ชั่วโมง สามารถเข้าประเทศได้โดยไม่ต้องมีการตรวจหาเชื้อไวรัสโคโรนา 2019 (โควิด 19) ใด ๆ เพิ่มเติม
3. ผู้ที่ยังไม่ได้รับวัคซีนหรือได้รับวัคซีนยังไม่ครบถ้วน สามารถแสดงผลการตรวจหาเชื้อไวรัสโคโรนา 2019 (โควิด 19) ด้วยวิธี RT-PCR ระยะเวลาไม่เกิน 72 ชั่วโมง นับตั้งแต่ก่อนเดินทางจากจุดที่มีการจอดเทียบท่าเป็นครั้งสุดท้าย (Last port) ก่อนเข้ามาเทียบท่าในท่าเรือกรุงเทพ ท่าเรือแหลมฉบัง และท่าเรือภูมิภาค ทั้งนี้ หากผู้โดยสารและลูกเรือที่ไม่มีผลการตรวจหาเชื่อไวรัส COVID-19 ด้วยวิธี RT-PCR จะต้องเข้ากักตัวตามที่เจ้าหน้าที่ด่านควบคุมโรคติดต่อระหว่างประเทศกำหนด และจะต้องทำการตรวจ RT-PCR ในวันที่ 4 หรือวันที่ 5 ของการกักตัว
4. ผู้โดยสารและลูกเรือต่างชาติทุกคนต้องมีกรมธรรม์ประกันภัยที่ครอบคลุมค่าใช้จ่ายในการดูแลสุขภาพและรักษาพยาบาลหรือหลักประกันอื่นใดตลอดระยะเวลาที่อยู่ในราชอาณาจักรในวงเงินไม่น้อยกว่า 10,000 ดอลลาร์สหรัฐ และใช้กรมธรรม์ประกันภัยนี้ ในการรักษาอาการของโรคติดเชื้อไวรัสโคโรนา 2019 (โควิด 19) หากพบว่าเป็นผู้ติดเชื้อ
นอกจากนี้ กทท. ยังได้ดำเนินการตรวจคัดกรองพนักงานแรงงาน (Stevedore) และผู้เกี่ยวข้องทุกคนที่ต้องปฏิบัติงานในพื้นที่ของ กทท. อย่างเคร่งครัด ให้เป็นไปตามมาตรการความปลอดภัยและสุขอนามัยเกี่ยวกับการป้องกันการแพร่ระบาดของโรคติดเชื้อไวรัสโคโรนา 2019 (โควิด 19) ของ กทท. และเพื่อขานรับนโยบายการเตรียมพร้อมด้าน ความปลอดภัยและสาธารณสุขในการรองรับการเปิดประเทศอย่างเต็มรูปแบบ
-----------------------------------------------------
วันเสาร์ที่ 30 กรกฎาคม 2565
​Govt strives to promote Thailand as year-round tourist destination
​Govt strives to promote Thailand as year-round tourist destination
July 27, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha has handed down a policy to concerned agencies to upgrade Thai tourism industry in a sustainable manner.
Tourism Authority of Thailand (TAT) has come up with the 2023 marketing plan to sustainably revive tourism and create balances of Thai tourism industry in all dimensions. Focus will be made on promoting high-value sustainable tourism through an integrative effort of all concerned sectors. The following 4 strategies will be implemented: 1) Drive Demand, 2) Meaningful Travel, 3) Shape supply, and 4) High Value and Sustainability. The country's soft power will also be synergized in this endeavor to further promote Thailand as "world-class tourism destination".
With regard to domestic tourism promotion, the campaign "365 Days of Thai Wonders... Daily Traveling" will be launched by highlighting identities and uniqueness of each region that are to the liking of wide-ranging groups of tourists in order to increase their spending. As for the long-term plan, TAT has planned to promote Thailand as year-round tourist destination, promote open area-based markets in new countries, such as Saudi Arabia, and in secondary cities of existing markets. Target revenue for tourism in 2023 has been set at 2.38 trillion Baht.
In addition, Agoda.com, world’s renowned tourism digital platform, conducted a survey on 2022 world’s most popular destinations for post-pandemic, and Bangkok topped the list, while Pattaya ranks 8th.
The Prime Minister commended all concerned agencies for their integrative and efficient effort in the development of Thai tourism industry, which has boosted the confidence of foreign tourists, and sustain Thailand’s popularity as top tourist destination. He also instructed them to continue to create awareness among the tourists, and elevate Thai tourism industry toward sustainable growth, in line with current competitiveness and socio-economic challenges of the new world.
วันพฤหัสบดีที่ 26 สิงหาคม 2564
โฆษกรัฐบาลลงพื้นที่เยี่ยมนำพระภิกษุสามเณรอาพาธจากโควิดที่โรงพยาบาลสงฆ์ เผยนายกฯ ห่วงใยสั่งดูแล-เร่งฉีดวัคซีนให้พระและผู้ที่เกี่ยวข้องในการทำพิธีทางศาสนา
โฆษกรัฐบาล ลงพื้นที่เยี่ยมนำพระภิกษุสามเณรอาพาธจากโควิดที่โรงพยาบาลสงฆ์ เผย “นายก”ห่วงใย สั่งดูแล-เร่งฉีดวัคซีนให้พระและผู้ที่เกี่ยวข้องในการทำพิธีทางศาสนา ปลื้มยอดผู้ป่วยโควิดกลับบ้านได้แซงยอดผู้ติดเชื้อติดต่อกันร่วม 10 วันแล้ว
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความห่วงใยพระภิกษุสามเณรที่อาพาธจากโควิด-19 เพราะต้องออกบิณฑบาต ตลอดจนประกอบพิธีทางศาสนาต่าง ๆ ให้กับผู้ป่วยโควิด-19 ที่เสียชีวิต ถือเป็นกลุ่มที่มีความเสี่ยงต่อการติดเชื้อโควิด-19 ตนจึงได้เดินทางไปเยี่ยมเพื่อให้กำลังใจพระภิกษุสามเณรที่รับการรักษาที่โรงพยาบาลสงฆ์ พร้อมทั้งช่วยดูแลการฉีดวัคซีนให้กับพระสงฆ์และผู้ที่เกี่ยวข้องในการทำพิธีทางศาสนาต่าง ๆ ให้กับผู้ป่วยโควิด-19 ที่เสียชีวิตทั่วประเทศด้วย ทั้งนี้ โรงพยาบาลสงฆ์ เป็นหนึ่งในจุดฉีดวัคซีนให้กับพระสงฆ์ทั่วประเทศ โดยพระสงฆ์สามารถเข้ามารับวัคซีนได้ อย่างไรก็ตาม วันนี้ตนและ ดร.แคทลีน มาลีนนท์ ประธานเจ้าหน้าที่บริหารไทยโซล่าร์ เอนเนอร์ยี่ จำกัด (มหาชน) พร้อมกลุ่มเพื่อนธนกร ได้จัดซื้ออาหารจากผู้ประกอบการร้านอาหารที่ได้รับผลกระทบจากโควิด-19 เพื่อถวายภัตตาหารแก่พระภิกษุสามเณรที่มารับการรักษาที่โรงพยาบาลสงฆ์ โดยมีนายไพฑูรย์ ฤกษ์นิธี รองผู้อำนวยการด้านอำนวยการ โรงพยาบาลสงฆ์ เป็นผู้รับมอบ
นายธนกร กล่าวอีกว่า สำหรับยอดผู้ติดเชื้อโควิด-19 ของไทยมีสัญญาณดีขึ้น และยอดผู้ป่วยที่รักษาหายสามารถกลับบ้านได้ ตัวเลขอยู่ที่สองหมื่นกว่ารายติดต่อกันเป็นเวลา 20 วันแล้ว ซึ่งจำนวนผู้หายป่วยกลับบ้านนั้นมากกว่าจำนวนผู้ติดเชื้อรายใหม่ติดต่อกัน 10 วันด้วย ถือเป็นข่าวดีในช่วงเวลานี้อย่างมาก โดยสถิติสูงสุดของผู้ป่วยหายกลับบ้านคือ วันที่ 14 สิงหาคม 2564 อยู่ที่ 23,672 ราย ถือเป็นความสามารถและความร่วมแรงร่วมใจของบุคลากรทางการแพทย์และทีมงานด่านหน้าในการรักษาพยาบาล ขณะเดียวกันจำนวนยอดผู้ติดเชื้อรายใหม่ที่มีแนวโน้มลดลงต่อเนื่อง แม้ว่าตัวเลขจะยังสูงอยู่ เนื่องจากไวรัสสายพันธุ์ใหม่แพร่กระจายอย่างรวดเร็ว แต่แนวโน้มค่อยๆ ลดลง จึงน่าจะเป็นสัญญาณที่ดี ว่าต่อจากนี้จะเห็นจำนวนผู้ป่วยรักษาตัวในโรงพยาบาลลดลงเรื่อย ๆ ซึ่งจะช่วยแบ่งเบาภาระของแพทย์ พยาบาล และบุคลากรที่เกี่ยวข้องได้
“วันนี้ยอดผู้ป่วยทั่วประเทศที่หายกลับบ้านสะสม (ตั้งแต่วันที่ 1 เมษายน 2564) อยู่ที่ 896,195 คน ยอดผู้ป่วยสะสมจำนวน 1,092,006 คน ซึ่งยอดผู้ที่อยู่ระหว่างรักษาลดลงเหลืออยู่ที่ 186,934 คนแล้ว อย่างไรก็ตาม ขอให้ทุกคนอดทน ยึดหลักปฏิบัติในการป้องกันอย่างเข้มงวดตามหลักสากล (Universal Prevention) และปฏิบัติตามมาตรการล็อกดาวน์ (Lockdown) อย่างเข้มข้นและต่อเนื่อง เพื่อช่วยกันลดโอกาสการติดเชื้อเพิ่ม และถือเป็นการลดความกดดันต่อแพทย์ พยาบาล บุคลากรด่านหน้าอีกด้วย ทั้งนี้ รัฐบาลรับรู้ทุกปัญหา และมีความห่วงใยพี่น้องประชาชนที่ได้รับความเดือดร้อนทุกคน ท่านนายกฯ เร่งให้ทุกฝ่ายที่เกี่ยวข้องช่วยกันคิดหามาตรการเพื่อบรรเทาความเดือดร้อน ช่วยเหลือ และแก้สถานการณ์เพื่อให้ผ่านวิกฤตนี้ไปให้ได้โดยเร็วที่สุด เพื่อที่จะก้าวไปสู่การฟื้นฟูประเทศและเศรษฐกิจหลังโควิดให้เร็วที่สุด” นายธนกร กล่าว
วันอาทิตย์ที่ 27 มีนาคม 2565
โฆษกรัฐบาลเผย “นายกฯ” ดันเทรนด์ทำงานท่องเที่ยว ต่อยอดโครงการ Workation Paradise Throughout Thailand ภายใต้การรักษาสมดุลทางเศรษฐกิจและมาตรการสาธารณสุข
โฆษกรัฐบาลเผย “นายกฯ” ดันเทรนด์ทำงานท่องเที่ยว ต่อยอดโครงการ Workation Paradise Throughout Thailand ภายใต้การรักษาสมดุลทางเศรษฐกิจและมาตรการสาธารณสุข
วันนี้ (27 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินหน้าแผนส่งเสริมการท่องเที่ยวในปีนี้ ภายใต้การรักษาสมดุลทางเศรษฐกิจและมาตรการสาธารณสุข โดยกระทรวงท่องเที่ยวและกีฬา และการท่องเที่ยวแห่งประเทศไทย ขานรับนโยบายพลิกโฉมการท่องเที่ยวมุมมองใหม่ในยุควิถีใหม่ในโครงการ Workation Paradise Throughout Thailand เป็นการต่อยอดการท่องเที่ยวในรูปแบบท่องเที่ยวพร้อมการทำงาน ตามแนวคิดการท่องเที่ยววิถีใหม่ หรือ New Normal ตอบโจทย์การเดินทางภายใต้สถานการณ์ของโรคโควิด-19 ส่งเสริมให้นักท่องเที่ยวในประเทศไทยเดินทางท่องเที่ยวในวันธรรมดา เพื่อช่วยกระตุ้นตลาดท่องเที่ยวของไทย และช่วยให้ผู้ประกอบการท่องเที่ยวสามารถปรับเปลี่ยน พัฒนาธุรกิจ โดยเฉพาะผู้ประกอบการจากธุรกิจที่พักแบบเดิมสู่มิติใหม่ของการบริการ เพื่อตอบโจทย์ความต้องการในปัจจุบัน คือการทำงาน และท่องเที่ยว ได้ในเวลาเดียวกัน ซึ่งการนำเสนอสินค้าและบริการนี้ จะช่วยเพิ่มโอกาส สร้างรายได้เข้าสู่อุตสาหกรรมท่องเที่ยว พร้อมกับยกระดับธุรกิจท่องเที่ยวของประเทศไทย ให้สามารถเดินหน้าได้อย่างยั่งยืน
โฆษกประจำสำนักนายกรัฐมนตรี กล่าวเพิ่มเติมว่า ปีนี้กระทรวงการท่องเที่ยวฯ คาดว่าไทยจะมีรายได้จากการท่องเที่ยวอยู่ที่ราว 1.3-1.8 ล้านล้านบาท คาดว่าจะมีต่างชาติเที่ยวไทย อยู่ที่ระหว่าง 5-15 ล้านคน สร้างรายได้ราว 8 แสนล้านบาท ส่วนการเดินทางเที่ยวในประเทศ คาดว่าจะอยู่ที่ 160 ล้านคน-ครั้ง สร้างรายได้ราว 7 แสนล้าน ทั้งนี้ โครงการ Workation Paradise Throughout Thailand จะสามารถส่งเสริมให้เกิดการเดินทางที่สามารถทำงานไปด้วยได้ เป็นโอกาสใหม่ของภาคธุรกิจโรงแรมที่พักในการพัฒนาและยกระดับการให้บริหารเพื่อให้สามารถรองรับรูปแบบการทำงานที่เป็นอิสระของนักท่องเที่ยวที่จะสามารถเลือกสถานที่ทำงานได้ตามความต้องการ เปิดประสบการณ์ สร้างแรงบันดาลใจ และเติมเต็มความสุขจากการเดินทางท่องเที่ยวไปพร้อมกัน
“รัฐบาลยังคงเดินหน้ากระตุ้นไทยเที่ยวไทยอย่างต่อเนื่อง แม้การแพร่ระบาดของโอมิครอนจะยังคงมีอยู่ แต่ก็มีการวางแผนเพื่อรองรับการเปลี่ยนผ่านการระบาดของโรคโควิด–19 สู่โรคประจำถิ่น ที่สอดคล้องกับระดับสถานการณ์ โดยคำนึงถึงสุขภาพของคนไทย และการฟื้นฟูเศรษฐกิจของประเทศอย่างเป็นรูปธรรม นายกรัฐมนตรีได้สั่งการให้ทุกหน่วยงานติดตามประเมินสถานการณ์ทั้งภายในประเทศ และศึกษากรณีของต่างประเทศอย่างใกล้ชิด เพื่อวางแผนเดินหน้าฟื้นประเทศภายใต้การรักษาสมดุลทางเศรษฐกิจและสาธารณสุขต่อไป ในส่วนของอุตสาหกรรมท่องเที่ยวไทย ได้มีการเตรียมพร้อมรองรับสถานการณ์ซึ่งทุกโครงการจะดำเนินการตามมาตรการสาธารณสุขอย่างเคร่งครัด” นายธนกรฯ กล่าว
...................
วันอาทิตย์ที่ 20 มิถุนายน 2564
รมช.ประภัตร ลงพื้นที่อำเภอหนองปรือ เปิดโครงการรณรงค์การป้องกันและควบคุมโรคลัมปี – สกิน
รมช.ประภัตร ลงพื้นที่อำเภอหนองปรือ เปิดโครงการรณรงค์การป้องกันและควบคุมโรคลัมปี – สกิน      พร้อมผลักดันโครงการเงินกู้ 50,000 ล้าน ดอกเบี้ยล้านละร้อย เพื่อเกษตรกรจังหวัดกาญจนบุรี สร้างอาชีพ สร้างรายได้ อย่างยั่งยืน
(วันที่ 20 มิถุนายน 2564) นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่อำเภอหนองปรือ จังหวัดกาญจนบุรี เป็นประธานพิธีเปิดโครงการรณรงค์การป้องกันและควบคุมโรคลัมปี - สกิน (Lumpk Skin Disesae) พร้อมมอบเวชภัณฑ์อาหารสัตว์ ยารักษาสัตว์ป่วยตามอาการ ยากำจัดแมลง และหญ้าแห้งอาหารสัตว์ ให้กับเกษตรกรที่ได้รับผลกระทบในพื้นที่ และเยี่ยมชมการสาธิตการจัดการฟาร์ม ณ วีซ่าฟาร์ม โดยมี หัวหน้าส่วนราชการในพื้นที่ ตลอดจนผู้นำภาคประชาชนเข้าร่วม
“ขณะนี้กระทรวงเกษตรและสหกรณ์ กำลังพิจารณาดำเนินการของบกลาง และจะนำเข้าครม. ในวันอังคารนี้ เพื่อให้กรมปศุสัตว์มีงบประมาณ ในการสั่งซื้อวัคซีนเพิ่มอีก 8 ล้านโด๊ส และสั่งซื้อยารักษาสัตว์ตามอาการ มุ้งสีฟ้า ยากำจัดแมลงดูดเลือด และอื่นๆ อีกนับสิบรายการเพื่อใช้ในการควบคุมโรคลัมปี – สกิน นอกจากนี้ กระทรวงเกษตรและสหกรณ์เตรียมเสนอต่ออธิบดีกรมบัญชีกลางและปลัดกระทรวงการคลังเพื่อปรับปรุงระเบียบการจ่ายเงินชดเชยกรณีโค - กระบือ เสียชีวิต จากโรคลัมปี - สกิน โดยเรทการชดเชยใหม่จะจ่ายสูงสุดถึง 41,000 บาท/ตัว จ่ายตามจริง ไม่เกิน 5 ตัว" รมช.ประภัตร กล่าว
นอกจากนี้ รมช.ประภัตรยังได้แนะนำโครงการประกันโค - กระบือ ของกรมปศุสัตว์ ให้กับเกษตรกรในพื้นที่ โดยจ่ายเบี้ยเพียงเดือนละ 100 บาท จ่ายทั้งสิ้น 4 เดือน คุ้มครองการตายทุกกรณี จ่ายเงิน 30000 บาทต่อตัว และโครงการสินเชื่อ 50,000 ล้านบาท เงินกู้อัตราดอกเบี้ยต่ำ “ล้านละร้อย” โดยเกษตรกรต้องรวมกลุ่มให้ได้ 7 คน จัดตั้งเป็นวิสาหกิจชุมชน ทำเกษตรกรรม โดยมีตลาดรองรับผลผลิต ก็สามารถยื่นกู้กับธนาคารเพื่อการเกษตรและสหกรณ์การเกษตร (ธกส.) โดยไม่ต้องมีหลักทรัพย์ วงเงินกู้สูงสุดกลุ่มละ 10 ล้านบาท ระยะเวลากู้ 3 ปี หากเกษตรกรสนใจโครงการดังกล่าว สามารถติดต่อขอคำแนะนำเพิ่มเติมได้ที่สำนักงานปศุสัตว์หรือธกส. ในพื้นที่
ทั้งนี้ จังหวัดกาญจนบุรี มีพื้นที่ทำการเกษตรประมาณ 3 ล้านไร่เศษ โดยมีเกษตรกรผู้เลี้ยงโค - กระบือ จำนวน 14,272 ราย มีจำนวนโค - กระบือ รวม 319,371 ตัว มีจำนวนโค - กระบือ ป่วยสะสม 1,639 ตัว รักษาหายแล้ว 394 ตัว โดยจังหวัดกาญจนบุรีได้มีมาตรฐานการควบคุมการเคลื่อนย้ายสัตว์ เพื่อควบคุมโรคลัมปี - สกิน เพื่อผ้องกันการแพร่ระบาดแล้ว (ข้อมูล ณ วันที่ 19 มิถุนายน 2564)
วันอังคารที่ 21 กันยายน 2564
คณะกรรมการนโยบายการเงินการคลังของรัฐทบทวนกรอบสัดส่วนหนี้สาธารณะต่อผลิตภัณฑ์มวลรวมในประเทศเป็นไม่เกินร้อยละเจ็ดสิบ
คณะกรรมการนโยบายการเงินการคลังของรัฐได้มีมติเห็นชอบให้มีการทบทวนกรอบสัดส่วนหนี้สาธารณะต่อผลิตภัณฑ์มวลรวมในประเทศ (GDP) จากเดิมที่กำหนดไว้ ต้องไม่เกินร้อยละหกสิบ เป็น ต้องไม่เกินร้อยละเจ็ดสิบ
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า ในวันนี้ (20 กันยายน 2564) คณะกรรมการนโยบายการเงินการคลังของรัฐได้มีมติเห็นชอบให้มีการทบทวนกรอบสัดส่วนหนี้สาธารณะต่อผลิตภัณฑ์มวลรวมในประเทศ (GDP) จากเดิมที่กำหนดไว้ ต้องไม่เกินร้อยละหกสิบ เป็น ต้องไม่เกินร้อยละเจ็ดสิบ ทั้งนี้ เพื่อเป็นการเพิ่มพื้นที่ทางการคลังให้กับรัฐบาล และไม่เป็นอุปสรรคหากรัฐบาลมีความจำเป็นต้องกู้เงินเพื่อดำเนินนโยบายการคลังในระยะปานกลาง โดยยังคงมีความสามารถในการชำระหนี้อยู่ในเกณฑ์ดี
การทบทวนกรอบสัดส่วนการบริหารหนี้สาธารณะในครั้งนี้เป็นไปตามความในมาตรา 50 แห่ง พระราชบัญญัติวินัยการเงินการคลังของรัฐ พ.ศ. 2561 ที่กำหนดให้มีการทบทวนสัดส่วนต่างๆ อย่างน้อยทุกสามปี
กลุ่มบริหารความเสี่ยงหนี้สาธารณะ สำนักงานบริหารหนี้สาธารณะ
โทร. 02 265 8050 ต่อ 5504
วันจันทร์ที่ 2 พฤษภาคม 2565
นายกฯ เฝ้าระวังไข้หวัดนก สายพันธุ์ H3N8 กำชับหน่วยงานเตรียมความพร้อม ป้องกันแพร่ระบาดในประเทศ
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ติดตามสถานการณ์ไข้หวัดนกสายพันธุ์ H3N8 อย่างใกล้ชิด พร้อมกำชับหน่วยงานที่เกี่ยวข้องเตรียมความพร้อม และป้องกันโรคไข้หวัดนกเข้าสู่ประเทศไทย หลังจากมีการพบผู้ป่วยไข้หวัดนก H3N8 ในประเทศจีน
.
ด้านคณะกรรมการสุขภาพแห่งชาติ ประเมินเบื้องต้นว่า เชื้อดังกล่าวมีการแพร่เชื้อสู่มนุษย์ในระดับต่ำ และความเสี่ยงของการแพร่ระบาดยังคงอยู่ในวงแคบ นอกจากนี้ประเทศไทยไม่พบรายงานการเกิดโรคไข้หวัดนกมาแล้วเป็นระยะเวลา 14 ปี ขณะที่กรมปศุสัตว์ เตรียมแผนรับมือระดับกรมและจังหวัด เฝ้าระวังโรคสัตว์ตามแนวชายแดนอย่างเข้มงวด สุ่มเก็บตัวอย่างสัตว์ปีกในพื้นที่เสี่ยงอย่างพื้นที่ชายแดนพื้นที่นกอพยพและวางไข่ นอกจากนี้ ยังคงเข้มงวดการเคลื่อนย้ายสัตว์และซากสัตว์ปีกภายในประเทศ และชะลอการนำเข้าสัตว์ซากสัตว์ปีก จากประเทศที่เกิดโรคไข้หวัดนก เป็นต้น
.
จึงขอให้มั่นใจว่า รัฐบาลมีมาตรการป้องกันโรคไข้หวัดนกอย่างเข้มงวดและพร้อมดูแลคนไทยให้ปลอดภัย และขอความร่วมมือเกษตรกรผู้เลี้ยงสัตว์ปีก ร่วมกันประเมินสัตว์ปีกอย่างใกล้ชิด หากพบว่ามีความเสี่ยงหรือผิดปกติ ขอให้งดนำไปขาย แจก หรือนำไปประกอบอาหาร พร้อมขอให้แจ้งหน่วยงานที่เกี่ยวข้องเพื่อตรวจสอบและดำเนินมาตรการควบคุมโรค
#ไทยคู่ฟ้า#ร่วมต้านโควิด19
-------------------
วันเสาร์ที่ 8 มกราคม 2565
"นรม.และรมว.กห. สั่งกองทัพติดตามสถานการณ์ ยกระดับและเตรียมพร้อม รพ.สนาม ศูนย์คัดกรองและการเคลื่อนย้ายผู้ป่วย รับมือโอมิครอน"
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ชัยชาญ ช้างมงคล รมช.กห. พร้อม ปล.กห. ได้ร่วมประชุมกับทุกเหล่าทัพ ตร.และ กอ.รมน.ผ่าน ระบบ VTC ณ ศาลาว่าการกลาโหม เพื่อติดตามสถานการณ์และสนับสนุนรัฐบาลแก้ปัญหาวิกฤตโควิดหลังปีใหม่
รมช.กห. ได้ย้ำสั่งการ พล.อ.ประยุทธ์ จันทร์โอชา นรม.และรมว.กห. ให้ทุกเหล่าทัพ กอ.รมน.และตำรวจ โดยเฉพาะ กองกำลังป้องกันชายแดนทั้งทางบกและทางน้ำ ปฏิบัติหน้าที่ด้วยความไม่ประมาท โดยยังคงตรึงกำลังคุมเข้มมาตรการเฝ้าตรวจ สกัดกั้นผู้ลักลอบเข้าเมืองและสินค้าผิดกฎหมายทั้งพื้นที่ชายแดนและพื้นที่ชั้นในต่อเนื่องเข้ามา ขณะเดียวกันให้ดูแลช่วยเหลือผู้หนีภัยการสู้รบจากฝั่งเมียนมา โดยให้ควบคุมคัดกรองโรคอย่างเคร่งครัด
พร้อมกันนี้ ขอให้ติดตามสถานการณ์และสนับสนุนมาตรการควบคุม และการปรับระดับพื้นที่ในจว.ต่างๆของศบค.รับมือกับการแพร่ระบาดของโรคที่พบผู้ป่วยติดเชื้อมากขึ้น โดยให้ทุกเหล่าทัพยกระดับการป้องกันและควบคุมการแพร่ระบาด เตรียมความพร้อม รพ.หลัก รพ.สนาม และศูนย์คัดกรอง ที่สามารถปรับเป็นพื้นที่แยกกักตัวชุมชน (CI) และให้พร้อมแปรสภาพเป็น รพ.สนามได้หากจำเป็น พร้อมทั้งเตรียมระบบการเคลื่อนย้ายผู้ป่วยแยกจากชุมชนออกสู่การรักษา และขอให้สนับสนุนจัดตั้ง ศูนย์ปฏิบัติการภาวะฉุกเฉิน (EOC) ระดับพื้นที่ทั้งใน กทม.และจังหวัดต่างๆ เพื่อรองรับสถานการณ์ของโรคที่มีแนวโน้มแพร่ระบาดอย่างรวดเร็วในวงกว้าง
ขณะเดียวกัน ขอให้จัดกำลังพลหมุนเวียนสนุบสนุน ศปม.ในการตรวจตรากิจกรรมและร้านค้าที่มีความเสี่ยง แจ้งเตือนและขอความร่วมมือกับประชาชน และบังคับใช้กฎหมาย หากจำเป็น เพื่อให้มาตรการรับมือและการควบคุมโรคภาพรวมเป็นไปอย่างได้ผล ทั้งนี้ ขอให้ทุกหน่วยทหาร ยกระดับการป้องกันและเฝ้าระวัง ไม่ให้มีการแพร่ระบาดหรือเกิดคลัสเตอร์หมู่ในหน่วยทหาร ซึ่งหากเกิดขึ้นต้องควบคุมและหยุดการแพร่ระบาดให้ได้โดยเร็ว พร้อมทั้งให้สนับสนุนการช่วยเหลือประชาชนรอบหน่วยทหารในภาพรวมร่วมกัน
#กระทรวงกลาโหม
#รับมือโอมิครอน
วันศุกร์ที่ 18 มิถุนายน 2564
รมช.ประภัตรลุยถิ่นดอนเจดีย์ - อู่ทอง สุพรรณบุรี สาธิตการฉีดวัคซีน (LSDV) ในโค - กระบือ
รมช.ประภัตร ลุยถิ่นดอนเจดีย์ - อู่ทอง สุพรรณบุรี สาธิตการฉีดวัคซีนในโค - กระบือ เผยกระทรวงเกษตรฯ เตรียมนำเรื่องเข้า ครม. ของบกลางสู้ลัมปี - สกิน พร้อมหารือกระทรวงการคลัง เพิ่มอัตราค่าเยียวยาเกษตรกรที่โค-กระบือล้มจากโรคลัมปี สกินแล้ว ประมาณ 1 เท่าตัว
(วันที่ 18 มิถุนายน 2564) นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่อาคารสถิตย์ยุทธการ ลานหน้าพระบรมราชานุสรณ์ดอนเจดีย์ ตำบลดอนเจดีย์ อำเภอดอนเจดีย์ และกลุ่มผู้เลี้ยงสัตว์โครงการธนาคารโค - กระบือ เพื่อการเกษตรตามพระราชดำริ ตำบลพลับพลาไชย อำเภออู่ทอง จังหวัดสุพรรณบุรี เป็นประธานพิธีเปิดโครงการรณรงค์การป้องกันและควบคุมโรคลัมปี - สกิน (Lumpk Skin Disesae) พร้อมสาธิตฉีควัคซีน (LSDV) ในโค - กระบือ จังหวัดสุพรรณบุรี และมอบเวชภัณฑ์อาหารสัตว์ ยารักษาสัตว์ป่วยตามอาการ ยากำจัดแมลง และหญ้าแห้งอาหารสัตว์ ให้กับเกษตรกรที่ได้รับผลกระทบในพื้นที่ โดยมีนายณัฐภัทร สุวรรณประทีป ผู้ว่าราชการจังหวัดสุพรรณบุรี นายปรีชา ทองคำ รองผู้ว่าราชการจังหวัดสุพรรณบุรี หัวหน้าส่วนราชการในพื้นที่ ตลอดจนผู้นำภาคประชาชนเข้าร่วม
"ขณะนี้กระทรวงเกษตรและสหกรณ์ กำลังพิจารณาดำเนินการของบกลาง และจะนำเข้าครม. ในวันอังคารนี้ เพื่อให้กรมปศุสัตว์มีงบประมาณ ในการสั่งซื้อวัคซีนเพิ่มอีก 8 ล้านโด๊ส และสั่งซื้อยารักษาสัตว์ตามอาการ มุ้งสีฟ้า ยากำจัดแมลงดูดเลือด และอื่นๆ อีกนับสิบรายการเพื่อใช้ในการควบคุมโรคลัมปี - สกิน นอกจากนี้ ในส่วนของผลการหารือประชุมระดับเจ้าหน้าที่ของกรมปศุสัตว์กับกรมบัญชีกลางสรุปว่า จะเพิ่มค่าชดเชยรายได้ให้เกษตรกร โดยเตรียมเสนอต่ออธิบดีกรมบัญชีกลางและปลัดกระทรวงการคลังเพื่อปรับปรุงระเบียบต่อไป" รมช.ประภัตรกล่าว
สำหรับอัตราเงินชดเชยโคอายุน้อยกว่า 6 เดือน เดิม 6,000 บาทต่อตัวจะเพิ่มเป็น 13,000 บาท อายุ 6 เดือนถึง 1 ปี เดิม 12,000 บาทต่อตัว จะเพิ่มเป็น 22,000 บาท อายุ 1 ปี ถึง 2 ปี เดิม 16,000 บาทต่อตัว จะเพิ่มเป็น 29,000 บาท และอายุมากกว่า 2 ปี เดิม 20,000 บาทต่อตัว จะเพิ่มเป็น 35,000 บาท ส่วนกระบืออายุน้อยกว่า 6 เดือน เดิม 8,000 บาทต่อตัวจะเพิ่มเป็น 16,000 บาท อายุ 6 เดือนถึง 1 ปี เดิม 14,000 บาทต่อตัว เป็น 25,000 บาท อายุมากกว่า 1 ปี ถึง 2 ปี เดิม 18,000 บาทต่อตัว เป็น 34,000 บาทต่อตัว และอายุมากกว่า 2 ปี เดิม 22,000 บาทต่อตัว เป็น 41,000 บาท โดยเป็นอัตราที่อ้างอิงจากราคาตลาดและประกาศของกรมปศุสัตว์ นอกจากนี้ยังจะให้เพิ่มการชดเชยจากเดิมให้ให้เกษตรกรเจ้าของโค-กระบือ ตามจริง แต่ไม่เกินรายละ 2 ตัว จะปรับเป็น 5-6 ตัวต่อราย
นอกจากนี้ รมช.ประภัตรยังได้แนะนำโครงการประกันโค - กระบือ ของกรมปศุสัตว์ ให้กับเกษตรกรในพื้นที่ โดยจ่ายเบี้ยเพียงเดือนละ 100 บาท จ่ายทั้งสิ้น 4 เดือน คุ้มครองการตายทุกกรณี จ่ายเงิน 30000 บาทต่อตัว และโครงการเงินกู้อัตราดอกเบี้ยต่ำ ล้านละร้อย โดยเกษตรกรต้องรวมกลุ่มให้ได้ 7 คน จัดตั้งเป็นวิสาหกิจชุมชน ทำเกษตรกรรม โดยมีตลาดรองรับผลผลิต ก็สามารถยื่นกู้กับธนาคารเพื่อการเกษตรและสหกรณ์การเกษตร (ธกส.) โดยไม่ต้องมีหลักทรัพย์ ระยะเวลากู้ 3 ปี หากเกษตรกรสนใจโครงการดังกล่าว สามารถติดต่อขอคำแนะนำเพิ่มเติมได้ที่สำนักงานปศุสัตว์หรือธกส. ในพื้นที่